छत्तीसगढ़ के आदिवासियों में बैगा आदिवासी काफी पिछड़े हुए हैं। कवर्धा क्षेत्र में बैगा जनजाति की संख्या पर्याप्त है। कवर्धा पहले दुर्ग जिले का फिर राजनांदगांव जिले का हिस्सा था। अब स्वतंत्र जिले के रूप में उसका विकास हो रहा है। विगत छ: वर्षों में कवर्धा जिले में विकास की गति बढ़ी है। शहर से भोरमदेव को जोड़ता हुआ एक पुल वहां इसी वर्ष बना है। इससे 5किलोमीटर की दूरी कम हो गई है। प्रतिवर्ष भोरमदेव में आयोजित महोत्सव भी देश भर का ध्यान आकृष्ट कर रहा है। भोरमदेव का मंदिर अत्यंत खूबसूरत पुरातात्विक स्थल है। चारों ओर पहाडिय़ों से घिरे एक समतल जगह पर तालाब के किनारे स्थित मंदिर की सुन्दरता देखते ही बनती है।